Ауылға ΧΙΧ быуат башында (башҡа мәғлүмәттәр буйынса, ΧΥΙΙΙ быуаттың 2‑се яртыһы), бер мәғлүмәт буйынса, Ырымбур өйәҙе Үҫәргән улусы башҡорттары үҙҙәренең аҫаба ерҙәрендә, икенсе мәғлүмәткә ярашлы, керҙәшлек килешеүе буйынса Минзәлә өйәҙе Ҡарамалы ауылы кешеләре нигеҙ һала. 1812 йылда керҙәшлек шарттарында бында Бөгөлмә өйәҙе Яңы Митрәй ауылы кешеләре килеп урынлаша. Ауыл шулай уҡ Сәлих (Аҡҡондоҙ) атамалары менән дә теркәлгән. 1866 йылда 31 йортта 301 кеше йәшәгән. Малсылыҡ, игенселек менән шөғөлләнгәндәр. Мәсет булған. XX быуаттың 30‑сы йылдарынан хәҙерге исемен йөрөтә. 1935—1936 йылдарҙа Ейәнсура районының административ үҙәге булған.